《玉漏迟 永康病中夜雨感怀》
清代·厉鹗

薄游成小倦。惊风梦雨，意长笺短。病与秋争，叶叶碧梧声颤。

湿鼓山城暗数，更穿入、溪云千片。灯晕剪。似曾认我，茂陵心眼。

少年不负吟边，几熨帛光阴，试香池馆。欢境消磨，尽付砌虫微叹。

客子关情药裹，觅何地、烟林疏散。怀正远。胥涛晓喧枫岸。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。